Նախագիծ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

ՈՐՈՇՈՒՄ

2021 թվականի N -Ն

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ԱՊՐԻԼԻ

12-Ի N 430-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ

Ղեկավարվելով «Նորմատիվ իրավական ակտերի մասին» Հայաստանի Հանրապետության օրենքի 34-րդ հոդվածի 1-ին մասով` Հայաստանի Հանրապետության կառավարությունը որոշում է.

1. Հայաստանի Հանրապետության կառավարության 2018 թվականի ապրիլի 12-ի «Նպատակային ուսումնառության համար քաղաքացուն պարտադիր զինվորական ծառայության զորակոչից տարկետում տալու և տրված տարկետումը դադարելու պայմանները սահմանելու մասին» N 430-Ն որոշման 1-ին կետի 1-ին ենթակետով սահմանված N 1 հավելվածի 2-րդ, 3-րդ և 4-րդ կետերում «2018 թվականի համար` նաև մինչև» բառերը փոխարինել «2018 և 2021 թվականների համար` նաև մինչև տվյալ տարվա» բառերով:

2. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

**ՏԵՂԵԿԱՆՔ-ՀԻՄՆԱՎՈՐՈՒՄ**

«Հայաստանի Հանրապետության կառավարության 2018 թվականի ապրիլի 12-ի

N 430-Ն որոշման մեջ փոփոխություններ կատարելու մասին»

ՀՀ կառավարության որոշման նախագծի ընդունման

**1. Իրավական ակտի ընդունման անհրաժեշտությունը**

Որոշման նախագծի ընդունումը պայմանավորված է «Զինվորական ծառայության և զինծառայողի կարգավիճակի մասին» ՀՀ օրենքի (այսուհետ՝ օրենք) 22-րդ հոդվածի 3-րդ մասի 1-ին կետի պահանջների համաձայն 2021/2022 ուսումնական տարում ՀՀ բարձրագույն ուսումնական հաստատություններում բակալավրի կամ դիպլոմավորված մասնագետի կամ ինտեգրացված կրթական ծրագրով առկա ուսուցմամբ սովորող (բուհ ընդունված) անձանց ՀՀ պաշտպանության նախարարության հետ ուսումնառության ընթացքում զինվորական պատրաստություն անցնելու և ուսումնառության ավարտից հետո ՀՀ պաշտպանության նախարարության կողմից նշված վայրում և պայմաններով զինվորական ծառայություն անցնելու քաղաքացիաիրավական բնույթի պայմանագիր կնքելու (այսուհետ նաև՝ «Պատիվ ունեմ» ծրագիր) հնարավորություն ընձեռելու անհրաժեշտությամբ:

**2. Ընթացիկ իրավիճակը և խնդիրները**

ՀՀ կառավարության 12.04.2018թ. N 430-Ն որոշման 1-ին հավելվածով սահմանված կարգի (այսուհետ՝ կարգ) համաձայն «Պատիվ ունեմ» ծրագրով նպատակային ուսումնառություն անցնելու համար դիմումների ներկայացման ժամկետ է սահմանված յուրաքանչյուր տարվա մինչև հունիսի 1-ը, միաժամանակ 2018/2019 ուսումնական տարում համապատասխան տեղերի քանակը լրացնելու նպատակով կարգում նախատեսվեց, որ դիմումներ կարող են ներկայացվել նաև 2018թ. ձմեռային զորակոչի շրջանակներում՝ մինչև նոյեմբերի 15-ը (տրված էր 500 տեղ, ամռանը լրացվել էր 243 տեղ, չէր լրացվել 257 տեղ): 2021/2022 ուսումնական տարվա շրջանակներում ՀՀ կառավարության 03.04.2021թ. N 465-Ն որոշմամբ «Պատիվ ունեմ» ծրագրով ՀՀ պաշտպանության նախարարությանը հատկացված պետության կողմից ուսանողական նպաստների ձեւով ուսման վարձի լրիվ փոխհատուցմամբ (անվճար) 350 տեղի համար ս.թ. օգոստոսի 1-ի դրությամբ համապատասխան պայմանագիր է կնքվել 121 ուսանողի հետ, իսկ մնացած 229 տեղերը չեն լրացվել՝ անհրաժեշտ քանակով դիմումների բացակայության և ներկայացված դիմումներով թեստավորման արդյունքներով անհրաժեշտ միավորներ հավաքած չլինելու պատճառով: Արդյունքում համապատասխան տեղերը համարվելու են չլրացված, ինչպես նաև փաստացի ՀՀ զինված ուժերը զրկվելու են հետագայում այդ քանակով սպաներ ունենալու հնարավորությունից: Խնդրի լուծման նպատակով անհրաժեշտություն է առաջացել 2021/2022 ուսումնական տարվա համար «Պատիվ ունեմ» ծրագրով նպատակային ուսումնառություն անցնելու դիմում ներկայացնելու հնարավորություն ընձեռել նաև 2021թ. ձմեռային զորակոչի շրջանակներում՝ ծրագրին ներգրավման գործընթացն իրականացնելով կարգով սահմանված պայմաններին համապատասխան:

**3. Կարգավորման նպատակը և բնույթը**

Որոշման նախագծի համաձայն նախատեսվում է 2021/2022 ուսումնական տարվա շրջանակներում ՀՀ բարձրագույն ուսումնական հաստատություններում բակալավրի կամ դիպլոմավորված մասնագետի կամ ինտեգրացված կրթական ծրագրով առկա ուսուցմամբ սովորող (բուհ ընդունված) անձանց ընձեռել հնարավորություն՝ ուսումնառության ընթացքում զինվորական պատրաստություն անցնելու և ուսումնառության ավարտից հետո ՀՀ պաշտպանության նախարարության կողմից նշված վայրում և պայմաններով զինվորական ծառայություն անցնելու քաղաքացիաիրավական բնույթի պայմանագիր կնքելու ցանկություն ունենալու դեպքում դիմել նաև մինչև 2021 թվականի նոյեմբերի 15-ը և մասնակցել համապատասխան թեստավորման գործընթացին:

**4. Լրացուցիչ ֆինանսական միջոցների անհրաժեշտությունը և պետական** **բյուջեի եկամուտներում ու ծախսերում սպասվելիք փոփոխությունները**

Որոշման նախագծի ընդունումը 2021 թվականի և հետագա տարիների պետական բյուջեներում լրացուցիչ ֆինանսական միջոցների անհրաժեշտության և պետական բյուջեի եկամուտներում ու ծախսերում փոփոխությունների չի հանգեցնում, քանի որ ըստ ներկայացված դիմումների և թեստավորման արդյունքներով կնքվելիք պայմանագրերով ուսման վարձի փոխհատուցումն իրականացվելու է ՀՀ կառավարության 03.04.2021թ. N 465-Ն որոշմամբ ՀՀ պաշտպանության նախարարությանը պետության կողմից ուսանողական նպաստների ձեւով ուսման վարձի լրիվ փոխհատուցմամբ հատկացված և չլրացված տեղերի շրջանակներում: